Oficiālais Vēstnesis L 145 , 08/06/1990 Lpp. 0030 - 0031

Speciālizdevums somu valodā: Nodaļa 3 Sējums 32 Lpp. 0215

Speciālizdevums zviedru valodā: Nodaļa 3 Sējums 32 Lpp. 0215



Komisijas lēmums (1990. gada 10. maijs), ar ko paredz kritērijus to šķirnes dzīvnieku audzētāju organizāciju un apvienību apstiprināšanas kritērijiem, kas uztur vai veido tīršķirnes vaislas aitu un kazu ciltsgrāmatas (90/254/EEK) EIROPAS KOPIENU KOMISIJA, ņemot vērā Eiropas Ekonomikas kopienas dibināšanas Līgumu, ņemot vērā Padomes 1989. gada 30. maija Direktīvu 89/361/EEK par tīršķirnes vaislas aitām un kazām [1], un jo īpaši tās 4. panta pirmo ievilkumu, tā kā visās dalībvalstīs ciltsgrāmatas veido vai uztur audzētāju organizācijas, apvienības vai oficiālie dienesti; tā kā šā iemesla dēļ vajag noteikt audzētāju organizāciju un apvienību atzīšanas kritērijus; tā kā oficiālai atzīšanai audzētāju organizācijām vai apvienībām ir jāiesniedz pieteikums tās dalībvalsts kompetentā iestādē, kuras teritorijā atrodas to galvenā mītne; tā kā, ja audzētāju organizācijas vai apvienības atbilst noteiktiem kritērijiem un tām ir noteikti uzdevumi, tās oficiāli jāatzīst tai dalībvalstij, kurai tās ir iesniegušas pieteikumu; tā kā šajā direktīvā paredzētie pasākumi atbilst Pastāvīgās zootehnikas komitejas atzinumam, IR PIEŅĒMUSI ŠO LĒMUMU. 1. pants Lai šķirnes dzīvnieku audzētāju organizācijas un apvienības, kuras veido vai uztur ciltsgrāmatas, tiktu oficiāli atzītas, ir jāiesniedz pieteikums tās dalībvalsts iestādēm, kuras teritorijā atrodas to galvenā mītne. 2. pants 1. Attiecīgās dalībvalsts iestādēm ir oficiāli jāatzīst jebkura šķirnes dzīvnieku audzētāju organizācija vai apvienība, kura veido vai uztur ciltsgrāmatas, ja tā atbilst pielikumā noteiktajiem nosacījumiem. 2. Taču, ja dalībvalstī jau ir viena vai vairākas oficiāli atzītas kādas šķirnes audzētāju organizācijas vai apvienības, attiecīgās dalībvalsts iestādes var atteikties atzīt jaunu šķirnes dzīvnieku audzētāju organizāciju vai apvienību, ja tas apdraud šķirnes saglabāšanu vai pakļauj briesmām esošās apvienības vai organizācijas zootehnisko programmu. Šajā gadījumā dalībvalsts informē Komisiju par atzīšanas apstiprinājumiem vai atteikumiem. 3. pants Attiecīgās dalībvalsts iestādes atsauc jebkuras tās šķirnes dzīvnieku audzētāju organizācijas vai apvienības oficiālo apstiprinājumu, kura kārto ciltsgrāmatas, ja attiecīgā šķirnes dzīvnieku audzētāju organizācija vai apvienība vairs konsekventi neatbilst pielikumā minētajiem nosacījumiem. 4. pants Šis lēmums attiecas uz dalībvalstīm. Briselē, 1990. gada 10. maijā Komisijas vārdā — Komisijas loceklis Ray. Mac Sharry [1] OV L 153, 6.6.1989., 30. lpp. -------------------------------------------------- PIELIKUMS Lai šķirnes dzīvnieku audzētāju organizācijas un apvienības, kuras veido vai uztur ciltsgrāmatu, tiktu oficiāli atzītas: 1) jābūt juridiskām personām atbilstoši tās dalībvalsts spēkā esošajai likumdošanai, kurā ir iesniegts pieteikums; 2) jāpierāda kompetentām iestādēm, ka: a) tās darbojas efektīvi; b) tās var veikt radurakstu reģistrēšanai vajadzīgās pārbaudes; c) tām ir pietiekami lieli ganāmpulki, lai varētu realizēt šķirnes uzlabošanas programmu, vai arī tām ir pietiekami liels ganāmpulks, lai saglabātu šķirni, ja to uzskata par vajadzīgu; d) tās var izmantot datus par mājlopu produktivitāti, kas ir vajadzīgi viņu šķirnes uzlabošanas vai saglabāšanas programmas realizācijai; 3) tām ir noteikumu kopums attiecībā uz: a) šķirnes (vai šķirņu) raksturīgo pazīmju definīciju; b) dzīvnieku identifikācijas sistēmu; c) radurakstu reģistrēšanas sistēmu; d) savu audzēšanas mērķu formulēšanu; e) mājlopu produktivitātes datu izmantošanas sistēmām, kas dod iespēju noteikt novērtējamo dzīvnieku ģenētisko vērtību; f) ciltsgrāmatas nodaļu, ja ir dažādi nosacījumi dzīvnieku ierakstīšanai vai ja ir dažādas ciltsgrāmatā ierakstīto dzīvnieku klasifikācijas procedūras; 4) tām jābūt apvienības statūtiem, kas jo īpaši ietver principu par biedru nediskriminēšanu. --------------------------------------------------